އޮފިޝަލް ކަންތައް  ޗެޕްޓަރ 1
(1/68ޖ)

[ހިންގުމާބެހޭ]

[ރައީސުލްޖުމްހޫރިއްޔާގެ އިޚްތިޔާރު]
ދައުލަތުގެ އެންމެހައި ތަންތަން ހިންގާނުހިންގާގޮތް ބަލައި އިޞްލާޙު ކުރުމުގެ ވެރިޔަކީ ރައީސުލްޖުމްހޫރިއްޔާ އެވެ.

[ ]
ސަރުކާރުގެ މިނިސްޓްރީތަކާއި ޑިޕާޓްމަންޓް ތަކާއި އޮފީސްތަކާއި އަދި މިނޫންވެސް ސަރުކާރުގެ ތަންތަން އުފައްދައި އުވާލައި، އެތަންތަނުން ކުރާނޭ މަސައްކަތްތައް ކަނޑައަޅައި، އެތަންތަނުގެ ނަމަށާއި، އެތަންތަނުގެ މަސައްކަތްތަކަށް އެވަގުތަކަށް ގެންނަން ޖެހޭ ބަދަލެއް ވަޒީރުންގެ މަޖިލީހުގެ ލަފަޔާއެކު ގެންނާނީ ރައީސުލްޖުމްހޫރިއްޔާ އެވެ. ސަރުކާރުގެ ތަންތަނަށާއި އެތަންތާނގެ މަސައްކަތަށް ގެންނަ ބަދަލުތައް ސަބަބު ބަޔާންކޮށް ލަސްވެގެން 90 ދުވަހުގެ ތެރޭގައި ރައީސުލްޖުމްހޫރިއްޔާ ރައްޔިތުންގެ މަޖިލީހަށް އަންގަންވާނެއެވެ.

[ ]
ދައުލަތުގެ ކަންކަމަށް މީހުން އިސްކޮށް، އެކަންކަމުން ދުރުކޮށް، އެއްކަމުން އަނެއްކަމަށް ބަދަލުކުރާނީ ރައީސުލްޖުމްހޫރިއްޔާއެވެ. މީގެ ތިރީގައި މި ނަންގަނެވޭ ކަންކަމުގެ ތެރެއިން ސީދާ ރައީސުލްޖުމްހޫރިއްޔާ ހަވާލުވާ ކަންތައްތައް ފިޔަވައި އެހެން ކަންކަމަށް ވެރީން އިސްކުރެވޭނީ ރައީސުލްޖުމްހޫރިއްޔާ ދޭ ފަތަކުންނެވެ. މި ނަންގަނެވޭ ކަންތަކުގެ ތެރެއިން ސީދާ ރައީސުލްޖުމްހޫރިއްޔާ ހަވާލުވާ ކަންތައްތައް ފިޔަވައި އެހެންކަމަކުން މީހަކު ވަކި ކުރެވޭނީ އެކަމަށް ރައީސުލްޖުމްހޫރިއްޔާ ފޮނުވާ ލިޔުމަކުންނެވެ.
ރައީސުލްޖުމްހޫރިއްޔާގެ ނާއިބުކަން.
އުއްތަމަ ފަނޑިޔާރުކަން.
ރައްޔިތުންގެ މަޖިލީހުގެ ރައީސްކަން.
މިނިސްޓަރުކަމާއި އެޓަރނީ ޖެނެރަލްކަން.
އަތޮޅުވެރިކަން.
ބޭރު ތަންތާނގައި ތިބޭ ދިވެހި ދައުލަތުގެ ސަފީރުކަމާއި އެފެންވަރުގެ ވަކީލުކަން.

[ ]
ބޭރު ދައުލަތްތަކުން ދިވެހިރާއްޖެއަށް އެކްރެޑިޓް ކުރާ ސަފީރުންނާއި އެ ފެންވަރުގެ ވަކީލުން ދިވެހިރާއްޖޭގެ ނަމުގައި ބަލައިގަންނާނީ ރައީސުލްޖުމްހޫރިއްޔާ އެވެ.

[ ]
ރައީސުލްޖުމްހޫރިއްޔާ އަށް ފެނިއްޖެ ހިނދަކު ނޭޝަނަލް ސެކިއުރިޓީ ސާރވިސްގެ މީހުންނަށާއި، ފުލުހުންނަށް ސީދާ އަމުރު ކުރުމުގެ އިޚްތިޔާރު ރައީސުލްޖުމްހޫރިއްޔާއަށް ލިބިގެން ވެއެވެ.

[ ]
ދައުލަތުގެ ތަންތަނަށް ބޮޑެތި ކަންތަކާމެދު ރައީސުލްޖުމްހޫރިއްޔާ ކުރާ އަމުރުތަކާއި ދޭ ޖަވާބު ފޮނުވާނީ ލިޔެފައެވެ.

[މިނިސްޓަރުންގެ އިޚްތިޔާރު]
އެކި ކަންކަމާ ބެހޭގޮތުން ސަރުކާރުން ކަނޑައަޅާ ސިޔާސަތާއި އުސޫލުތަކާ އެއްގޮތްވާ ގޮތުގެ މަތިން، ކޮންމެ މިނިސްޓަރަކަށްވެސް އެމިނިސްޓަރަކާ ހަވާލު ވެފައިވާ މިނިސްޓްރީގެ ކަންތައްތަކާއި އެ މިނިސްޓްރީއަކުން ހިންގަންޖެހޭ ހުރިހާ ކަމެއް ހިންގުމުގެ އިޚްތިޔާރު ލިބިގެންވެއެވެ.

[މިނިސްޓާރުންނޫން ވެރިންގެ އިޚްތިޔާރު]
ރައީސުލްޖުމްހޫރިއްޔާގެ އޮފީހުގެ ދަށުން ހިނގަމުންދާ ތަންތަނާ ހަވާލު ވެފައިވާ ކަންތައްތައް، ރައީސުލްޖުމްހޫރިއްޔާ ކަނޑައަޅާ އުސޫލެއްގެ މަތިން ހިންގުމުގެ އިޚްތިޔާރު އެއިން ކޮންމެ ތަނެއް ހިންގުމަށް އިސްކޮށްފައިވާ ވެރިޔަކަށް ލިބިގެން ވެއެވެ.
މިނިސްޓަރުންނާއި، ރައީސުލްޖުމްހޫރިއްޔާގެ އޮފީހުގެ ދަށުން ހިނގަމުންދާ ތަންތަން ހިންގުމަށް އިސްކޮށްފައިވާ ވެރިންގެ ދަށުން މިނިސްޓްރީ ތަކާއި އޮފީސްތައް ހިންގުމުގައި ބައިވެރިވާ ވެރިންނަށްވެސް، އެ މީހަކާ ހަވާލުވެފައިވާ ކަމެއް، އެމީހެއްގެ މައްޗަށް ހުރި ވެރިޔެއްގެ ލަފާގެ މަތިން ހިންގުމުގެ އިޚްތިޔާރު ލިބިގެން ވެއެވެ.

[ސަރުކާރުގެ މުވައްޒަފުންގެ މަސްއޫލިއްޔަތާއި ޒިންމާ]
ކޮންމެ މިނިސްޓަރަކުވެސް އެމިނިސްޓަރެއްގެ ދަށުގައިވާ ތަންތާނގެ ކަންތައްތަކާއި އެ ތަންތަނުން ހިންގާ ކަންތައްތައް ރަނގަޅަށް ބަލަހައްޓަން ވާނެއެވެ. އަދި މިފަދައިން ސަރުކާރުގެ ކޮންމެ ތަނެއް ނުވަތަ ކަމެއް ހަވާލު ވެފައިވާ މީހަކުވެސް އެމީހަކާ ހަވާލު ވެފައިވާ ތަނެއް ނުވަތަ ކަމެއް ރަނގަޅަށް ބަލަހައްޓަން ވާނެއެވެ. އަދި ކޮންމެ މިނިސްޓަރަކުވެސް އަދި އެނޫން ކޮންމެ ވެރިޔަކުވެސް އަދި ސަރުކާރުގެ ކޮންމެ މުވައްޒަފަކުވެސް އެމީހެއްގެ އިހުމާލުން ގެއްލުމެއް ވެއްޖެނަމަ އެކަމެއްގެ ޒިންމާ އުފުލަން ވާނެއެވެ.

[ކުއްލިއަމުރު]
ރައީސުލްޖުމްހޫރިއްޔާ، ސަރުކާރުގެ އެހެން ތަނަކަށް ލިޔެގެން އަމުރެއް ފޮނުވުން ދަތިވާފަދަ ކުއްލިއަކަށްޖެހޭ ކަންކަމުގައި އެ އަމުރަކާއިގެން ފޮނުވަންވާނީ ރައީސުލްޖުމްހޫރިއްޔާގެ އެގްޒެކެޓިވް ސެކްރެޓަރީއެވެ. މިހެން ފޮނުވާ އަމުރުތައް ފޮނުވާ ފަރާތާއި ލިބޭފަރާތުގައި ލިޔެވިފައި އޮންނަން ވާނެއެވެ.

[ދައުލަތުގެ ތަކެތި]
ދައުލަތުގެ އެއްވެސް ތަނަކުން އެތަނެއްގެ ވެރިންގެ ދަށުން ކަންހިންގަން ތިބޭ މީހުން އެތަނެއްގެ އެއްވެސް އެއްޗެއް އެތަނެއްގެ ވެރިއެއްގެ އަމުރާއި ނުލައި ބޭރަށް ގެންގޮސްގެން ނުވާނެއެވެ.

[ޤާނޫނުތަކާއި ގަވާއިދުތައް]
ސަރުކާރުގެ ކޮންމެ ތަނެއްގައި ލިޔެވިގެން އެމައްޗަށް ކަންހިންގޭ ހުރިހާ ގަވާއިދެއް ނުވަތަ ޤާނޫނެއް ލިޔެފައި އޮންނަން ވާނެއެވެ. އަދި ޢާންމުނާއި ބެހޭ ގަވާއިދުތައް ކޮންމެ މީހަކު ބަލަން އެދުނު ކަމުގައިވިޔަސް ފެންނާނޭހެން އެތަނެއްގައި ބަހައްޓަން ވާނެއެވެ.

[ރައްޔިތުންގެ މަޖިލިސް]
ކޮންމެ އަހަރަކު ފެބުރުއަރީގައި ރައީސުލްޖުމްހޫރިއްޔާ ނުވަތަ އޭނާ ޢައްޔަންކުރާ މީހަކު ރައްޔިތުންގެ މަޖިލިސް ހުޅުވައި ރައީސުލްޖުމްހޫރިއްޔާގެފަރާތުން ޕްރެޒިޑެންޝަލް އެޑްރެސް އެ މަޖިލީހަށް އިއްވަން ވާނެއެވެ.

[ރައްޔިތުންގެ މަޖިލިސްގެ މެންބަރުން]
ރައްޔިތުންގެ މަޖިލީހުގެ މެންބަރުންނަކީ މަޖިލީހަށް ހުށަހެޅޭ މައްސަލަތަކުގައި އެމެންބަރަކު އިންޚާބު ނުވަތަ ޢައްޔަންކޮށްފައިވާ ފަރާތަކުން ވަކާލާތުކުރުމަށް ޤާނޫނުއަސާސީގައިވާ ގޮތުގެމަތިން އިންތިޚާބު ނުވަތަ ޢައްޔަންކޮށްފައިވާ ބައެކެވެ.

[ސިޓީ ސެންސަރުކުރުން]
މީހުންގެ މެދުގައި ހިނގާ ސިޓީތައް ސެންސަރުކުރެވޭނީ އަމަންޢާންމަށް ގެއްލުމެއް ވެދާނޭ ކަމަށާއި ފިތުނަފަސާދައިގެ ގޮތުން މީހުންގެ މެދުގައި، ނުރައްކާތެރިކަމެއް އުފެދިދާނެ ކަމަށާއި، އަދި މިނޫން ގޮތެއްގައިވެސް ދައުލަތާއި ދެކޮޅުވާ ކަމަށް ތުހުމަތުވާ ހިނދެއްގައެވެ. މިގޮތުގައި ސިޓީ ސެންސަރު ކުރުމުގެ އިޚްތިޔާރު ލިބިގެންވަނީ މިނިސްޓްރީ އޮފް ހޯމް އެފެއާޒްއަށާއި، މިނިސްޓްރީ އޮފް ޑިފެންސް އެންޑް ނެޝަނަލް ސެކިއުރިޓީއަށެވެ. މިފަދަ ސިޓީތަކުގެ ޚަބަރު ހިމެނޭނީ، ދައުލަތުގެ ސިއްރުކަމުގައެވެ.

[ކޮލި]
ދިވެހިރާއްޖޭގައި ކޮލި ލެވޭނީ ކިލެގެ ކަމުގެ ޢިއްޒަތަށެވެ.